Salamanca (provincija)
Provincija Salamanca (španjolski: Provincia de Salamanca) je jedna od devet provincija španjolske autonomne zajednice - Kastilja i Leon, koja se nalazi na zapadu Španjolske. 

Administrativni centar provincije je istoimeni grad Salamanca, ostali veći urbani centri su Ciudad Rodrigo i Béjar.

Geografske karakteristike 

Provincija Salamanca prostire se na površini od 12,350 km² u kojoj živi 333,603 stanovnika. Sa sjevera i sjeveroistoka graniči sa provincijama Zamora i Valladolid, sa istoka sa Ávilom a sa juga sa Provincijom Cáceres. Na zapadu leži Portugal i rijeka Douro koja formira 
granicu.

Više od polovice provincije prostire se po centralnoj iberijskoj visoravni Meseti.
Na jugu se uzdižu planinski masivi Peña de Francia i Sierra de Gata, koje su dio Iberijskog gorja, taj dio provincije je dobro pošumljen. 
Najviša planina Peña de Francije je istoimena Peña de Francia sa 1,732 metara, na samom vrhu leži samostan i hostel.

Privreda

Salamanca je sušni kraj na kog padne svega 400 do 500 mm kiše godišnje, pa naizgled i nije pogodna za ratarstvo, ali se i pored toga uzgaja dosta povrća, šećerne repe i žitarica, naročito ječma. Pored tog važno je ovčarstvo i govedarstvo. 

Industrija je slabo razvijena, ima nešto tekstilne i prehrambene industrije.

Za ekonomiju provincije važna je prekogranična suradnja sa Portugalom i hidroelektrane na rijeci Douro, koje proizvode značajnu količinu električne energije.

Izvori

Vanjske veze 

 Diputación de Salamanca 

Pokrajine Španije
Kastilja i Leon